Nordea i Brønderslev er tirsdag klokken 12.29 blevet udsat for røveri. En mand kom ind i banken og truede sig med en pistollignende genstand til at få udleveret et endnu ukendt kontantbeløb. - Manden går fra banken i retning mod gågaden og vi er massivt til stede deroppe lige nu, fortæller vagtchef ved Nordjyllands Politi Mogens Hougesen. Gerningsmanden er endnu ikke pågrebet og politiet håber på hjælp fra vidner i forhold til at kortlægge hans flugt. Manden beskrives som lys i huden, 170-175 centimeter høj. Han var ved røveriet iført en sort vindjakke, sorte joggingbukser med en hvid stribe og sorte sko. Han havde en hætte over hovedet og havde tildækket sit ansigt med en hvid støvmaske. Han havde hvide handsker på og bar rundt på en sort plasticpose. Henvendelser om røveriet kan ske til Nordjyllands Politi på telefon 114.

Referat:
Nordea i Brønderslev er tirsdag middag blevet udsat for røveri.